b'\n_START_ARTICLE_\nAntonio Conte\n_START_SECTION_\nUra pelaajana\n_START_PARAGRAPH_\nPelaajaurallaan keskikent\xc3\xa4ll\xc3\xa4 pelannut Conte edusti seuratasolla Lecce\xc3\xa4 ja Juventusta. H\xc3\xa4n saavutti Juventuksen pelaajana muun muassa viisi Italian-mestaruutta sek\xc3\xa4 UEFA Cupin, Mestarien liigan ja Intercontinental Cupin voiton. Conte pelasi my\xc3\xb6s Italian maajoukkueessa. H\xc3\xa4n kuului Italian joukkueeseen vuoden 1994 MM-kisoissa ja vuoden 2000 EM-kisoissa.\n_START_SECTION_\nUra valmentajana\n_START_PARAGRAPH_\nValmennusurallaan Conte on toiminut Sienan kakkosvalmentajana ja Arezzon p\xc3\xa4\xc3\xa4valmentajana. Joulukuusta 2007 l\xc3\xa4htien Conte oli Barin p\xc3\xa4\xc3\xa4valmentaja. Conten johdolla Bari voitti Serie B:n mestaruuden 2008\xe2\x80\x932009 ja nousi takaisin p\xc3\xa4\xc3\xa4sarjaan kahdeksan vuoden tauon j\xc3\xa4lkeen. H\xc3\xa4n j\xc3\xa4tti Barin kuitenkin ennen kauden 2009\xe2\x80\x932010 alkua pelaajasiirtojen erimielisyyksien takia. Syyskuussa 2009 Conte palkattiin Atalantan uudeksi p\xc3\xa4\xc3\xa4valmentajaksi korvaamaan potkut saaneen Angelo Greguccin. Tammikuussa 2010 Conte sai v\xc3\xa4isty\xc3\xa4 Atalantan valmentajan teht\xc3\xa4vist\xc3\xa4 seuran pudottua Serie A:ssa toiseksi viimeiseksi._NEWLINE_Toukokuun lopussa 2010 Contesta tuli Serie B:hen pudonneen AC Sienan p\xc3\xa4\xc3\xa4valmentaja. Conten johdolla Siena pelasi hienon kauden ja varmisti paluunsa p\xc3\xa4\xc3\xa4sarjaan jo kolme kierrosta ennen Serie B:n p\xc3\xa4\xc3\xa4ttymist\xc3\xa4. Toukokuussa 2011 uutisoitiin Conten siirtyv\xc3\xa4n kauden j\xc3\xa4lkeen Juventuksen p\xc3\xa4\xc3\xa4valmentajaksi. Juventuksen puheenjohtaja Andrea Agnelli vahvisti asian kuun lopussa. Conte palautti debyyttikaudellaan Juventuksen Italian mestariksi yhdeks\xc3\xa4n vuoden odotuksen j\xc3\xa4lkeen. Contella oli mahdollisuus my\xc3\xb6s tuplamestaruuteen, mutta SSC Napoli oli Coppa Italian finaalissa vahvempi maalein 2\xe2\x80\x930._NEWLINE_Elokuussa 2012 Italian jalkapalloliitto langetti Contelle 10 kuukauden toimitsijakiellon h\xc3\xa4nen sekaantumisestaan Scomessopoli-skandaaliin toimiessaan Sienan p\xc3\xa4\xc3\xa4valmentajana. H\xc3\xa4nt\xc3\xa4 syytettiin yrityksest\xc3\xa4 j\xc3\xa4rjestell\xc3\xa4 kahden Sienan ottelun lopputulosta kaudella 2010\xe2\x80\x932011. Lokakuussa Italian urheilun vetoomustuomioistuin alensi Conten toimitsijakiellon nelj\xc3\xa4\xc3\xa4n kuukauteen. H\xc3\xa4n palasi Juventuksen valmentajaksi joulukuun alussa 2012. Juventus voitti kauden p\xc3\xa4\xc3\xa4tteeksi toisen per\xc3\xa4tt\xc3\xa4isen Italian mestaruuden. Conte valittiin tammikuussa 2013 toistamiseen Italian vuoden valmentajaksi. Juventuksen menestys jatkui my\xc3\xb6s kaudella 2013\xe2\x80\x932014. Syksyll\xc3\xa4 AS Roma taisteli vahvasti mestaruudesta, mutta kauden edetess\xc3\xa4 Juventus karkasi sek\xc3\xa4 heilt\xc3\xa4 ett\xc3\xa4 SSC Napolilta ja voitti lopulta kolmannen per\xc3\xa4tt\xc3\xa4isen Scudetton. Conte j\xc3\xa4tti paikkansa Juventuksessa hein\xc3\xa4kuun puoliv\xc3\xa4liss\xc3\xa4, vain pari viikkoa Cesare Prandellin erottua Italian maajoukkueen per\xc3\xa4simest\xc3\xa4._NEWLINE_Elokuun puoliv\xc3\xa4liss\xc3\xa4 Contesta tuli odotetusti Italian maajoukkueen p\xc3\xa4\xc3\xa4valmentaja kaksivuotisella sopimuksella. Conten johdolla Italia voitti seitsem\xc3\xa4n ottelua ja pelasi kolmesti tasan EM2016-karsinnoissa ja eteni lohkovoittajana lopputurnaukseen. Karsintojen aikana Conten p\xc3\xa4\xc3\xa4t\xc3\xb6s nostaa brasilialaissyntyinen \xc3\x89der ja argentiinalaissyntyinen Franco V\xc3\xa1zquez maajoukkueeseen her\xc3\xa4tti kritiikki\xc3\xa4. Maaliskuussa 2016 Conte ilmoitti j\xc3\xa4tt\xc3\xa4v\xc3\xa4ns\xc3\xa4 maajoukkuevalmentajan teht\xc3\xa4v\xc3\xa4t kes\xc3\xa4n EM-kisojen j\xc3\xa4lkeen. 4. huhtikuuta Chelsea FC ilmoitti odotetusti, ett\xc3\xa4 Conte aloittaa kisojen j\xc3\xa4lkeen seuran p\xc3\xa4\xc3\xa4valmentajana. H\xc3\xa4nen sopimuksensa on kolmivuotinen._NEWLINE_EM-lopputurnauksessa Italia pelasi Conten alaisuudessa tiivist\xc3\xa4 ja organisoitua puolustuspelaamista. Alkulohkossa joukkue voitti Belgian 2\xe2\x80\x930 ja Ruotsin 1\xe2\x80\x930. Jatkopaikan varmistuttua viimeinen peli Irlantia vastaan p\xc3\xa4\xc3\xa4ttyi 1\xe2\x80\x930 tappioon. Pudotuspeleiss\xc3\xa4 Italia raivasi tielt\xc3\xa4\xc3\xa4n Espanjan 2\xe2\x80\x930, mutta mestaruuden tavoittelu katkesi puoliv\xc3\xa4lier\xc3\xa4tappioon Saksalle rangaistuspotkukilpailussa._NEWLINE_Chelseassa Conte teki vahvan sis\xc3\xa4\xc3\xa4ntulon Englannin Valioliigaan. H\xc3\xa4n organisoi joukkueen pelitavan Juventuksesta tuttuun tyyliin tehokkaaksi ja tiiviiksi. Chelsea pelasi l\xc3\xa4pi kauden 2016/17 vahvasti ja varmisti Valioliigan mestaruuden kaksi kierrosta ennen liigakauden p\xc3\xa4\xc3\xa4t\xc3\xb6st\xc3\xa4. Kauden j\xc3\xa4lkeen Englannin liigavalmentajayhdistys LMA valitsi Conten kauden parhaaksi valmentajaksi. Kaudella 2017/18 Conten ja Chelsean taival Valioliigassa oli vaikeampi, eik\xc3\xa4 joukkue pysynyt Manchester Cityn per\xc3\xa4ss\xc3\xa4 mestaruustaistelussa. Maalintekohaasteiden kanssa paininut Chelsea teki lopulta kauden aikana vain 62 maalia, mik\xc3\xa4 oli 12 v\xc3\xa4hemm\xc3\xa4n kuin kuudenneksi j\xc3\xa4\xc3\xa4neell\xc3\xa4 Arsenalilla. Tammi-huhtikuun tuloksellisesti heikommalla jaksolla Conte luotsasi Chelsean voittoon vain kahdessa kahdeksasta per\xc3\xa4tt\xc3\xa4isest\xc3\xa4 ottelusta ja joukkue j\xc3\xa4i lopulta Valioliigan viidenneksi, viiden pisteen p\xc3\xa4\xc3\xa4h\xc3\xa4n Mestarien liigaan oikeuttavasta nelj\xc3\xa4nnest\xc3\xa4 sijasta. Kausi p\xc3\xa4\xc3\xa4ttyi kuitenkin voitonjuhliin, kun Chelsea kaatoi Manchester Unitedin FA Cupin loppuottelussa 1-0. Conte sai potkut Chelseasta 12. hein\xc3\xa4kuuta 2018. H\xc3\xa4n ilmoitti potkujensa j\xc3\xa4lkeen haastavansa Chelsean oikeuteen ja vaativansa lis\xc3\xa4korvauksia sopimuksensa ennenaikaisesta purkamisesta._NEWLINE_Toukokuussa 2019 italialaisseura Inter vahvisti, ett\xc3\xa4 Conte on seuran seuraava p\xc3\xa4\xc3\xa4valmentaja. H\xc3\xa4nen sopimuksensa seuran kanssa on kolmivuotinen.\n_START_SECTION_\nValmennustyylist\xc3\xa4\n_START_PARAGRAPH_\nConte on tullut tunnetuksi vaativana ja tarkkana valmentajana. Andrea Pirlo on luonnehtinut Contea "paholaiseksi, jolla on kaksi vaimoa" \xe2\x80\x93 omansa ja jalkapallo. Pirlon mukaan Conte vaatii t\xc3\xa4ydellist\xc3\xa4 omistautumista sek\xc3\xa4 itselt\xc3\xa4\xc3\xa4n ett\xc3\xa4 joukkueensa pelaajilta. Vastapainona Conte pystyy luomaan joukkueestaan menestyneen ja tiiviin ryhm\xc3\xa4n, hullu ja nero yht\xc3\xa4 aikaa, Pirlo on todennut. Conten sopivuutta Chelsean valmentajaksi on ep\xc3\xa4ilty, sill\xc3\xa4 h\xc3\xa4nt\xc3\xa4 on pidetty ehdottomuudessaan ja vaativuudessaan samanlaisena kuin Jos\xc3\xa9 Mourinhoa, jonka toinen yritys seurassa ei ollut j\xc3\xa4rin menestyksek\xc3\xa4s. Conte on itse luonnehtinut itse\xc3\xa4\xc3\xa4n jatkuvaksi valmentamisen oppimiseksi, jonka tavoitteena on olla paras kaikilla osa-alueilla: taktiikassa, motivoinnissa, psykologiassa, joukkueenjohtamisessa ja medianhallinnassa._NEWLINE_Conte on kehitt\xc3\xa4nyt taktiikkaansa eri seuroissa ja varioinut pelitapoja tavallisuudesta poiketen. Juventuksessa h\xc3\xa4n vakiinnutti 3-5-2-pelitavan, jolla seura voitti kolme Italian mestaruutta.\n_START_SECTION_\nPerhe\n_START_PARAGRAPH_\nConte avioitui vuonna 2013 pitk\xc3\xa4aikaisen kumppaninsa Elisabetta Muscarellon kanssa. Heill\xc3\xa4 on tyt\xc3\xa4r Vittoria.'